CELEX: 32015R1832
Language: mt
Date: 2015-10-12 00:00:00
Title: Regolament tal-Kummissjoni (UE) 2015/1832 tat-12 ta' Ottubru 2015 li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill b'rabta mal-użu tal-Eritritol (E 968) bħala sustanza li ttejjeb it-togħma f'xarbiet bit-togħma b'enerġija mnaqqsa jew mingħajr zokkor miżjud (Test b'rilevanza għaż-ŻEE)

13.10.2015   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 266/27
            
         REGOLAMENT TAL-KUMMISSJONI (UE) 2015/1832
   tat-12 ta' Ottubru 2015
   li jemenda l-Anness II tar-Regolament (KE) Nru 1333/2008 tal-Parlament Ewropew u tal-Kunsill b'rabta mal-użu tal-Eritritol (E 968) bħala sustanza li ttejjeb it-togħma f'xarbiet bit-togħma b'enerġija mnaqqsa jew mingħajr zokkor miżjud
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 1333/2008 tal-Parlament Ewropew u tal-Kunsill tas-16 ta' Diċembru 2008 dwar l-addittivi tal-ikel (1), u b'mod partikolari l-Artikolu 10(3) tiegħu,
   Billi:
   
               (1)
            
            
               L-Anness II tar-Regolament (KE) Nru 1333/2008 jistabbilixxi lista ta' addittivi tal-ikel tal-Unjoni approvati għall-użu fl-ikel, u l-kundizzjonijiet tal-użu tagħhom.
            
         
               (2)
            
            
               Dik il-lista tista' tiġi aġġornata skont il-proċedura komuni msemmija fl-Artikolu 3(1) tar-Regolament (KE) Nru 1331/2008 tal-Parlament Ewropew u tal-Kunsill (2), jew b'inizjattiva tal-Kummissjoni jew inkella wara talba.
            
         
               (3)
            
            
               Fit-28 ta' Mejju 2014 intbagħtet talba għall-awtorizzazzjoni tal-użu tal-eritritol (E 968) bħala sustanza li ttejjeb it-togħma f'xarbiet bit-togħma, il-kategorija tal-ikel 14.1.4 tal-Anness II tar-Regolament (KE) Nru 1333/2008. Sussegwentement l-applikazzjoni tpoġġiet għad-disponibbiltà tal-Istati Membri skont l-Artikolu 4 tar-Regolament (KE) Nru 1331/2008.
            
         
               (4)
            
            
               L-użu tal-eritritol (E 968) huwa mitlub biex jittejbu l-profil tat-togħma u l-mod kif jinħassu fil-ħalq ix-xarbiet b'enerġija mnaqqsa u x-xarbiet mingħajr zokkor miżjud, b'tali mod li dawn jintiegħmu simili għal prodotti li fihom iz-zokkor. F'livelli baxxi, l-eritritol jaġixxi bħala sustanza li ttejjeb it-togħma u jgħin biex jittaffew it-togħmiet ħżiena u persistenti ta' ħlewwa assoċjati mal-użu ta' dolċifikanti ta' intensità qawwija f'dawn ix-xarbiet. Għalhekk, il-konsumaturi jibbenefikaw mid-disponibbiltà ta' xarbiet b'enerġija mnaqqsa jew xarbiet bla zokkor miżjud li jintiegħmu aħjar.
            
         
               (5)
            
            
               Fl-2003, il-Kumitat Xjentifiku dwar l-Ikel (SCF) ikkonkluda li l-eritritol (E 968) huwa sikur għall-użu fl-ikel. L-approvazzjoni tal-eritritol (E 968) mill-Unjoni għadha ma tkoprix l-użu tiegħu fix-xorb għax l-opinjoni tal-SCF sostniet li jista' jkun li l-limitu lassattiv jinqabeż, speċjalment minn konsumaturi żgħażagħ, permezz tal-inġestjoni tal-eritritol fix-xorb.
            
         
               (6)
            
            
               Fit-12 ta' Frar 2015, l-Awtorità Ewropea dwar is-Sigurtà fl-Ikel (“l-Awtorità”) ippubblikat opinjoni (3) dwar is-sikurezza tal-estensjoni proposta dwar l-użu tal-eritritol (E 968) bħala addittiv tal-ikel. L-Awtorità kkonkludiet li l-konsum ta' bolus akut (okkażjoni waħda ta' xorb) ta' eritritol permezz ta' xorb mhux alkoħoliku f'livell massimu ta' 1,6 % ma joħloqx tħassib dwar effetti lassattivi. L-Awtorità bbażat il-konklużjoni tagħha fuq dejta li tinkludi stima ta' esponiment filwaqt li tqiesu l-livell massimu propost ta' 1,6 % ta' eritritol f'xorb mhux alkoħoliku, l-istorja tal-użu tal-eritritol, il-karatteristiki tal-assorbiment tiegħu u n-nuqqas ta' sejbiet negattivi, inklużi effetti lassattivi, wara esponiment għas-sustanza.
            
         
               (7)
            
            
               Għal dik ir-raġuni, jixraq li l-użu tal-eritritol (E 968) bħala sustanza li ttejjeb it-togħma f'xarbiet bit-togħma, il-kategorija tal-ikel 14.1.4 tal-Anness II tar-Regolament (KE) Nru 1333/2008, jiġi awtorizzat, f'livell massimu ta' 1,6 %.
            
         
               (8)
            
            
               Għaldaqstant, ir-Regolament (KE) Nru 1333/2008 għandu jiġi emendat skont dan.
            
         
               (9)
            
            
               Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Pjanti, l-Annimali, l-Ikel u l-Għalf,
            
         ADOTTAT DAN IR-REGOLAMENT:
   Artikolu 1
   L-Anness II tar-Regolament (KE) Nru 1333/2008 huwa emendat skont l-Anness ta' dan ir-Regolament.
   Artikolu 2
   Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
   
      Dan ir-Regolament jorbot fl-intier tiegħu u japplika direttament fl-Istati Membri kollha.
      Magħmul fi Brussell, it-12 ta' Ottubru 2015.
      
         
            Għall-Kummissjoni
         
         
            Il-President
         
         Jean-Claude JUNCKER
      
   
   
      (1)  ĠU L 354, 31.12.2008, p. 16.
   
      (2)  Ir-Regolament (KE) Nru 1331/2008 tal-Parlament Ewropew u tal-Kunsill tas-16 ta' Diċembru 2008 li jistabbilixxi proċedura ta' awtorizzazzjoni komuni għall-addittivi tal-ikel, l-enżimi tal-ikel u l-aromatizzanti tal-ikel (ĠU L 354, 31.12.2008, p. 1).
   
      (3)  The EFSA Journal 2015;13(3):4033.
   
      ANNESS
      Il-Parti E tal-Anness II tar-Regolament (KE) Nru 1333/2008 hija emendata kif ġej:
      
                  (a)
               
               
                  Fil-kategorija tal-ikel 14.1.4: “Xarbiet bit-togħma” l-entrata għall-Addittivi tal-Grupp I hija emendata kif ġej:
                  
                               
                           
                           
                              “Grupp I
                           
                           
                              Addittivi
                           
                           
                               
                           
                           
                               
                           
                           
                              E 420, E 421, E 953, E 965, E 966 u E 967 ma jistgħux jintużaw
                              E 968 ma jistax jintuża ħlief kif stipulat f'din il-kategorija tal-ikel”
                           
                        
            
                  (b)
               
               
                  Fil-kategorija tal-ikel 14.1.4: “Xarbiet bit-togħma”, l-entrata li jmiss tiddaħħal wara l-entrata għall-E 962:
                  
                               
                           
                           
                              “E 968
                           
                           
                              Eritritol
                           
                           
                              16 000 
                           
                           
                               
                           
                           
                              f'xarbiet b'enerġija mnaqqsa jew mingħajr zokkor miżjud biss, bħala addittiv biex itejjeb it-togħma biss”